Holecz Anita – Molnár Szandra
Pedagógusok munkahelyi elégedettségének vizsgálata a flow élmény és az erények gyakorlásának tükrében

Az utóbbi években felerősödve mutatkoznak meg azok a jelenségek, amelyek közoktatásunk válságos helyzetét jelzik, ezek a pedagógusok munkahelyi jóllétére is hatnak. A nehezen kontrollálható külső stresszorok zavaró hatásainak csökkentésében, az elégedettség megőrzésében a személyiségben lévő erőforrásoknak is fontos szerep juthat. Vizsgálatunk elsősorban arra irányult, hogy választ kapjunk, vajon napjainkban a pedagógusok számára hivatásuk mennyiben jelent örömforrást, miként biztosíthatja a jóllét élményét. A munkahelyi elégedettség és boldogság külső (szociodemográfiai, társadalmi hatások, munkafeltételek sajátosságai) determinánsai mellett két protektív faktor, az erények (Seligman, 2008) és a flow képesség (Csíkszentmihályi, 1997) mérését végeztük el 2012 őszén.  A kérdőíves vizsgálatban 435 alap- és középfokú oktatásban dolgozó pedagógus vett részt . Az általunk összeállított kérdőív szociodemográfiai adatokra, boldogságszintre vonatkozó kérdések mellett  a munkaelégedettséget vizsgáló külső (pl. presztízs, munkafeltételek) és belső (pl. autonómia, fejlődési, kibontakozási lehetőségek) faktorokra kitérő kérdéssort tartalmaz, valamint a seligmani 24 erősség pedagógiai folyamatban való alkalmazási lehetőségeit méri. Ezek mellett a Flow kérdőívet (Oláh, 2005) és a VIA kérdőívet (Peterson-Seligman, 2004) vettük fel. 
Eredményeink szerint a pedagógusok boldogságszintje a hazai vizsgálatokkal (Kopp, Skrabski, 2008) azonos képet mutat, 75,4%-a vallja magát általában boldognak, valamint a pedagógusok 72,4%-a a munkahelyén is boldognak érzi magát. A vizsgálatban résztvevő pedagógusok az anyagi, társadalmi presztízs hiányát tekintik a leginkább problematikusnak elégedettségük szempontjából, míg pozitív élményeket a kapcsolatrendszerből adódó hatások nyújtanak számukra.

A regresszióelemzés szerint azok a pedagógusok a legelégedettebbek a munkájukkal, akiknek általános és munkahelyi boldogságélményük is erősebb. Emellett lényeges, hogy a munka során minél kevesebb antiflow élményt, szorongást és apátiát éljenek meg. Legyen meg bennük az igény, hogy a rutinizálódás miatt kialakuló apátia érzését ki tudják küszöbölni újabb feladatok, kihívások keresésével. A szorongás élményét pedig a folyamatos önfejlesztéssel képesek eliminálni.  
Vizsgálatunk szerint az elégedettség növekedéséhez nem az járul hozzá igazán, hogy birtokolnak-e a tanárok erényeket, hanem az a fontos, hogy munkájuk során legyen lehetőségük ezeket aktivizálni. Az erősségek közül különösen az emberiesség és szeretet gyakorlásának lehetősége javítja az elégedettséget. 
Kapott eredményeink alapján a pályakezdők, a 6-15 éve aktuális munkahelyükön dolgozó pedagógusok, valamint a középiskolai tanárok számára különösen fontos lenne a protektív személyiségfaktorok erősítése a jóllét növelése érdekében .

